बालोद। कांग्रेस की राष्ट्रीय महासचिव प्रियंका गांधी आज संजारी बालोद विधानसभा के ग्राम जुंगेरा में चुनावी रैली को संबोधित करने पहुचीं। प्रियंका गांधी ने केंद्र की मोदी सरकार पर जमकर हमला बोलते हुए कहा कि 16 हजार करोड़ रुपये के दो हवाई जहाज मोदी ने खरीदे है, उत्तरप्रदेश के गन्ना किसानों के बकाया 15 हजार करोड़ देने के लिए पैसे नही है, लेकिन संसद भवन के सुंदरीकरण के लिए 20 हजार करोड़ खर्च किया गया।
प्रियंका गांधी ने कहा कि किसानों के कर्जमाफ करने के पास भाजपा के पास पैसे नही, और बड़े उद्योगपतियों के करोड़ो-अरबों पैसे माफ किये जा रहे है। केंद्र की भाजपा सरकार ने बन्दरगाह, एयरपोर्ट बड़े उद्योगपतियों को दे दी। प्रियंका ने अडानी का जिक्र करते हुए कहा कि देश का किसान रोजाना 27 रुपये कमाता है, और अडानी जी रोजाना 1600 करोड़ कमाते है। वही बढ़ती महंगाई पर प्रियंका ने कहा कि पहले टमाटर के दाम आसमान छू रहे थे और आज प्याज का दाम बढ़ गया है।
भूपेश बघेल की तारीफ
प्रियंका ने भूपेश बघेल की तारीफ करते हुए कहा कि मोदी अपने आप को सर्व शक्तिमान मानते है, लेकिन भूपेश बघेल खुद को किसान का बेटा मानते है। वे आपके बीच के है। प्रियंका ने आगे कहा कि सरकार बनते ही सारी घोषणाएं पूरी होंगी। जाति जनगणना की घोषणा के नाम से भाजपा के लोग बौखला गए है। लेकिन हम कांग्रेस की सरकार बनते ही जाति जन गणना करवाएंगे।